На основу члана 146. став 4. Закона о планирању и изградњи („Службени гласник РС“ бр. 72/09, 81/09 - испр., 64/10 – одлука УС, 24/11, 121/12, 42/13 - одлука УС, 50/13 - одлука УС, 98/13 - одлука УС, 132/14, 145/14, 83/18, 31/19, 37/19 – др.закон и 9/20), члана 19., 29. и 108. Закона о културним добрима („Службени гласник РС“ бр. 71/1994, 52/2011-др.закони и 99/2011-др.закон и 6/2020-др.закон) и члана 37. став 1. тачка 7. Статута Града Ниша („Службени лист Града Ниша“ бр. 88/2008, 143/16 и 18/2019),

Скупштина Града Ниша, на седници од \_\_\_\_\_\_\_\_\_ године, донела је

**О Д Л У К У**

**О ИЗМЕНАМА ОДЛУКЕ О ПОДИЗАЊУ И ОДРЖАВАЊУ СПОМЕНИКА**

 **И СПОМЕН ОБЕЛЕЖЈА НА ТЕРИТОРИЈИ ГРАДА НИША**

**Члан 1.**

У Одлуци о подизању и одржавању споменика и спомен обележја на територији Града Ниша („Службени лист Града Ниша“, број 44/2015), у члану 2. став 1. мења се и гласи:

 „Споменик, односно спомен обележје у смислу ове одлуке је дело ликовне или примењене уметности - фигура, попрсје, биста, рељеф, спомен-плоча или друго спомен обележје које обележава догађај, период или личност значајну за Град Ниш, националну историју и културу или светску политичку и културну историју.“

**Члан 2.**

 У члану 7. мењају се ставови 3. и 4. и гласе:

„Уколико подизање споменика није примерено широј амбијенталној целини, није у складу са јавним интересом града Ниша или може подстаћи мржњу или дискриминацију било какве врсте, Савет ће одбити иницијативу без спровођења поступка из става 2. овог члана.

На основу прихваћених иницијатива и процене могућности за њихову реализацију, Савет предлаже организационој јединици Града Ниша надлежној за послове реализације програма уређивањa грађевинског земљишта и изградњe годишњи програм подизања споменика, до 31. августа текуће године за наредну годину.“

 **Члан 3.**

Члан 8. мења се и гласи:

 „Члан 8.

Скупштина Града Ниша, на предлог Градског Већа, доноси одлуку о подизању споменика, планираног годишњим програмом подизања споменика.

Савет обавештава подносиоца о исходу иницијативе.

Стручне и административне послове за потребе Савета и израде нацрта одлуке о подизању споменика обавља Градска управа надежна за послове културе (у даљем тексту: Управа).“

**Члан 4.**

Члан 9. мења се и гласи:

 „Члан 9.

Одлуком о подизању споменика, Скупштина Града поверава организационој јединици надлежној за послове реализације програма уређивањa грађевинског земљишта и изградњe спровођење поступка избора идејног решења за споменик и поступка подизања споменика.“

 **Члан 5.**

У члану 10., став 2. се брише.

**Члан 6.**

Члан 11. мења се и гласи:

 „Члан 11.

Уколико се спроводи конкурс из члана 10. става 1. ове одлуке, ради утврђивања ближих услова конкурса, може се прибавити мишљење стручних удружења и организација.

Лице које је обезбедило најмање 50% потребних средстава за подизање споменика учествује у поступку избора идејног решења за споменик у својству члана тела које спроводи поступак, уз своју писану сагласност.

Након избора идејног решења за споменик, Јавно предузеће Завод за урбанизам Ниш израђује техничку документацију (идејни пројекат споменика са техничким описом, ситуационом скицом и текстуалним исписом са позицијом на споменику), а подизању споменика се приступа у складу са важећим прописима из области планирања и изградње.“

**Члан 7.**

 Члан 13. мења се и гласи:

„Члан 13.

Споменик се може преместити, односно уклонити, ако за то постоје оправдани разлози, које утврђује Савет за културно стваралаштво.

На иницијативу за премештање, односно уклањање споменика аналогно се примењују одредбе чланова 6. 7. и 8. ове одлуке.

На предлог Градског већа, Скупштина Града Ниша доноси одлуку о премештању, односно уклањању споменика, којом се организационој јединици из члана 7. став 4. ове одлуке поверава спровођење поступка премештања, односно уклањања споменика.

Премештању споменика који је проглашен за културно добро, приступа се и у складу са важећим прописима из области заштите непокретног културног наслеђа.“

 **Члан 8.**

У члану 14. став 2. мења се и гласи:

 „Извођач радова на подизању, односно премештању или уклањању споменика дужан је да у року од осам дана пре отпочињања радова о томе обавести Завод за заштиту споменика Ниш, као и да у року од 30 дана од дана завршетка радова пријави овом Заводу и Управи да је споменик подигнут, односно премештен или уклоњен.“

 **Члан 9.**

Члан 19. мења се и гласи:

„Члан 19.

Одржавање споменика и простора око споменика обухвата санирање оштећења, уклањање графита, конзерваторско-рестаураторске и друге радове на заштити споменика.

Мере конзерваторско-рестаураторске заштите споменика спроводе се на основу услова које утврђује Завод за заштиту споменика културе Ниш.“

 **Члан 10.**

Члан 20. мења се и гласи:

„Члан 20.

Редовну бригу о споменицима и простору око споменика, у смислу одржавања чистоће, неге јавних зелених површина, контроле расвете и слично, врше надлежна јавна предузећа чији је оснивач Град Ниш.”

**Члан 11.**

Члан 23. мења се и гласи:

 „Члан 23.

Школе, предузећа, установе, органи или организације могу да чувају и врше непосредну бригу о једном или више споменика, уз сагласност Управе.“

 **Члан 12.**

 Члан 24. мења се и гласи:

 „Члан 24.

Надзор над применом ове одлуке врши Управа.

Послове инспекцијског надзора над подизањем и одржавањем споменика врше Градске општине на чијем се подручју споменици налазе путем комуналних инспектора.

У вршењу инспекцијског надзора, комунални инспектор је овлашћен да поред законом утврђених овлашћења, издаје прекршајни налог за прекршаје прописане овом одлуком.

Стручни надзор над премештањем, уклањањем, реконструкцијом, санацијом и спровођењем мера конзерваторско-рестаураторске заштите споменика на територији Града Ниша врши Завод за заштиту споменика културе Ниш.“

 **Члан 13.**

Члан 25. мења се и гласи:

„Члан 25.

Комунално-милицијске послове обавља комунални милиционар, који поред законом утврђених овлашћења, издаје прекршајни налог за прекршаје прописане овом одлуком.

Уколико комунални инспектор, односно комунални милиционар, у обављању својих послова уочи повреду прописа из надлежности другог органа, обавестиће одмах о томе писаним путем надлежни орган.“

 **Члан 14.**

Члан 26. мења се и гласи:

 „Члан 26.

Новчаном казном у износу од 150.000 динара, казниће се за прекршај правно лице ако подигне, односно премести споменик супротно одредбама ове одлуке.

За прекршај из става 1. овог члана, казниће се и одговорно лице у правном лицу новчаном казном од 20.000 динара.

За прекршај из става 1. овог члана, казниће се предузетник новчаном казном од 75.000 динара.

За прекршај из става 1. овог члана, казниће се физичко лице новчаном казном од 20.000 динара.“

 **Члан 15.**

Члан 27. мења се и гласи:

 „Члан 27.

Новчаном казном од 20.000 динара, казниће се за прекршај физичко лице ако прља, оштети или уништи споменик.

За прекршај из става 1. овог члана, казниће се предузетник новчаном казном од 75.000 динара.

За прекршај из става 1. овог члана, казниће се правно лице новчаном казном у износу од 150.000 динара.

За прекршај из става 1. овог члана, казниће се и одговорно лице у правном лицу новчаном казном од 20.000 динара.“

 **Члан 16.**

Члан 28. се брише.

  **Члан 17.**

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

СКУПШТИНА ГРАДА НИША

 Председник

 \_\_\_\_\_\_\_\_\_\_\_\_\_\_\_\_\_\_\_\_\_

 Бобан Џунић

**Образложење**

 Скупштина Града Ниша је, на основу члана 146. став 4. Закона о планирању и изградњи („Службени гласник РС“ бр. 72/09, 81/09 - испр., 64/10 – одлука УС, 24/11, 121/12, 42/13 - одлука УС, 50/13 - одлука УС, 98/13 - одлука УС, 132/14 и 145/14), на седници одржаној 8.6.2015. године донела Одлуку о подизању и одржавању споменика и спомен обележја на територији Града Ниша („Службени лист Града Ниша“, број 44/2015).

На основу наведене законске одредбе, Одлуком о подизању и одржавању споменика и спомен обележја на територији Града Ниша предвиђено је да прибављање сагласности министарства надлежног за послове културе претходи поступку избора идејног решења за споменик, док Министарство прописује да је за давање сагласности за подизање споменика, поред осталог, потребно доставити и идејно решење за споменик са техничким описом и ситуационим планом која се подноси уз захтев.

Из наведеног следи да је потребно усагласити одредбе Одлуке са актима Министарства у погледу прибављања сагласности за подизање споменика, прописивањем да се након избора идејног решења за споменик и израде техничке документације, приступа подизању споменика у складу са важећим прописима из области планирања и изградње. Тиме цео поступак одлучивања по иницијативи и избора идејног решења претходи давању сагласности Министарства, а у смислу реализације поднетих иницијатива отклања препреке за несметану процедуру подизања споменика.

Такође, одредбе Одлуке о подизању и одржавању споменика и спомен обележја на територији Града Ниша предвиђају да се средства за подизање споменика обезбеђују у годишњем програму уређивања грађевинског земљишта и изградње, а да се средства за одржавање споменика обезбеђују годишњим програмом одржавања комуналне инфраструктуре. С обзиром на то да Одлука о Канцеларији за локални економски развој прописује да је за израду и праћење реализације ових програма надлежна Канцеларија за локални економски развој, изменама Одлуке о подизању и одржавању споменика и спомен обележја на територији Града Ниша поверава се овој организационој јединици Града Ниша доношење годишњег програма подизања споменика и, у складу са одлуком Скупштине Града, спровођење поступка избора идејног решења за споменик и поступка подизања споменика.

Називи „комунално-полицијски послови“ и „комунални полицајац“ употребљени у Одлуци о подизању и одржавању споменика и спомен обележја на територији Града Ниша, мењају се у складу са одговарајућим називима прописаним Законом о комуналној милицији.

Одредбе важеће Одлуке које се тичу покретања прекршајног поступка и казнене одредбе, усаглашавају се са одредбама Закона о прекршајима.

Доношењем Одлуке о изменама Одлуке о подизању и одржавању споменика и спомен обележја на територији Града Ниша неће се ангажовати додатна средства из буџета Града за 2021. годину, с обзиром на то да ће се средства за њену реализацију обезбедити Програмом уређивања грађевинског земљишта и одржавања комуналне инфраструктуре за 2022. годину.

На основу свега наведеног, Градска управа за друштвене делатности је израдила нацрт Одлуке о изменама Одлуке о подизању и одржавању споменика и спомен обележја на територији Града Ниша, као у диспозитиву.

 Вршилац дужности начелника

 Градске управе за друштвене делатности

 Катарина Митровски